b'\n_START_ARTICLE_\nKirkwall\n_START_PARAGRAPH_\nKirkwall er den st\xc3\xb8rste by og hovedstad p\xc3\xa5 Orkney\xc3\xb8erne, placeret i det nordlige Skotland. Byen bliver f\xc3\xb8rst n\xc3\xa6vnt i Orkneyinga Saga i \xc3\xa5ret 1046. Dengang var det en bos\xc3\xa6ttelse af Rognvald den II, jarl af Orkney. Rognvald blev dr\xc3\xa6bt af sin efterf\xc3\xb8lger Thorfinn. I 1469 blev \xc3\xb8gruppen sammen med Shetlands\xc3\xb8erne af Christian 1. af Danmark og Norge givet til Skotland som pant som del af medgiften i forbindelse med gifterm\xc3\xa5let mellem Jakob 3. af Skotland og Christians datter Margrete. Det afsluttede den skotske "norske \xc3\xa5rlige" skattebetaling til Danmark. I 1486 blev byen udn\xc3\xa6vnt til kongelig k\xc3\xb8bstad af kong James III. Navnet Kirkwall stammer fra det nordiske navn "Kirkjuvagr", der betyder "Kristen Strand". Dette blev senere oversat til "Kirkvoe" og herefter til "Kirkwaa" (se Norn). Engelske geografikere mistolkede den sidste part af navnet som det skotske wa\', der betyder mur. Derfor navnet "Kirkwall"._NEWLINE_Byen er placeret p\xc3\xa5 den nordlige kyst af hoved\xc3\xb8en Mainland Orkney. Der ligger et f\xc3\xa6rgeleje med forbindelse til de fleste af \xc3\xb8erne i \xc3\xb8gruppen. Efter nutidig britisk standard er byen lille, med en befolkning p\xc3\xa5 ca. 7.000. I hjertet af byen st\xc3\xa5r Skt. Magnus Katedral, som man kan se langt fra. Den blev grundlagt til minde om Sankt Magnus, jarl af Orkney fra 1108 til 1117. Ved siden af katedralen ligger ruinerne af den tidligere bispeg\xc3\xa5rd og jarlens g\xc3\xa5rd. Byen har to museer. Det ene besidder genstande af lokalhistorisk interesse, mens det andet, der er lille, handler om historien om radioen og optagelseslyd.'